與胡祠部游法華山
作者：蘇軾
朝代：宋

paragraphs: 陂湖欲盡山爲界，始見寒泉落高派。
道人未放泉出山，曲折虛堂瀉清快。
使君年老尚兒戲，綠棹紅船舞澎湃。
一笑翻杯水濺裙，餘歡濯足波生隘。
長松攙天龍起立，蒼藤倒谷雲崩壞。
仰穿蒙密得清曠，一覽震澤吁可怪。
誰云四萬八千頃，渺渺東盡日所曬。
歸途十里盡風荷，清唱一聲聞露薤。
嗟予少小慕真隠，白髮青衫天所械。
忽逢佳士與名山，何異枯楊便馬疥。
君猶鸞鶴偶飄墮，六翮如雲豈長鎩。
不將新句紀茲游，恐負山中清浄債。